Vrou met panga aangevalDie panga waarmee die vrou aangeval is. Foto: www.looklocal.co.za ŉ Vrou van Kempton Park aan die Oos-Rand is vroeër die maand buite haar werkplek deur ŉ man met ŉ panga aangeval. LookLocal berig dat die ma van twee verlede week deur ŉ Mosambiekse man aangeval is en beserings aan haar kop, arms, rug en bobene opgedoen het. Die vrou moes 47 steke kry. Die vrou sê sy het haar aanvaller gereeld buite hulle kantore opgemerk en het hy verskeie kere vir werk gevra. Sy het ook by een geleentheid vir die man kos en klere gegee. Verlede Donderdagoggend het die man haar met ŉ panga aangeval nadat sy by die werk aangekom het. Esther Vilikazi, ŉ werknemer van die vrou, het die aanval aanskou. “Ek het eers gedink hy slaan haar met ŉ basketbal kolf. Dit was eers toe ek die bloed sien dat ek besef het wat hy vashou. Ek het probeer om hom van haar af te trek maar hy het my met die steel van die panga geslaan.” Mense wat in die omgewing werk het die vrou se noodkrete gehoor en haar te hulp gesnel. Hulle kon daarin slaag om die man van haar af te trek en te ontwapen. Die man is in hegtenis geneem terwyl die vrou na ŉ nabygeleë hospitaal geneem is vir behandeling. Die man het reeds in die hof verskyn. Lees meer hier.